አሁን ይሄ ጉዳይ ከፖለቲካ ቃል አልፎ በህግ ረገድ ተግባራዊ እርምጃ እየተወሰደ ነው፡፡ አሁን ቢያንስ በአስፈፃሚው አካል ሲደረጉ የነበሩ የሰብአዊ መብት ረገጣዎች ተረጋግጠዋል፡፡ በዚህ የሰብአዊ መብት ጥሰት ውስጥ ተሳትፈዋል የተባሉ የስራ ኃላፊዎች፣ ሰራተኞች በቁጥጥር ስር ውለዋል። ይሄ ከመሆኑም በፊት ግን ላለፉት በርካታ አመታት ብዙዎቻችን ይሄ ጥሰት እየተፈፀመ መሆኑን በአደባባይ እየገለፅን፣ መንግስት እርምጃ እንዲወስድ ባገኘነው አጋጣሚ ሁሉ ስንጠይቅ ነበር፡፡ በኔ በኩል የተፈፀመው የሰብአዊ መብት ጥሰት በገለልተኛ አካል ተገቢው ምርመራ ቢደረግበት በሰብአዊነት ላይ የተፈፀመ የሚለውን አለማቀፍ ወንጀል መስፈርት የሚያሟላ እንደሚሆን ግምት ነበረኝ፡፡ ጠቅላይ አቃቤ ህጉ ስለ ጥሰቱ በሰጡት መግለጫ የተገነዘብኩትም ጥሰቱ በሰብአዊነት ላይ የተፈፀመ፣ አለማቀፍ የሰብአዊ መብት ጥሰት ደረጃን የያዘ መሆኑን ነው። በሰብአዊነት የተፈፀመ አለማቀፍ ወንጀል ደረጃ ላይ ያለ ወንጀል ነው የተፈፀመው፡፡
